UPDATE / Varianta Dinamo Moscova prinde contur pentru Dan Petrescu. În urmă cu doar cîteva momente, Valeri Gazzaev a refuzat oferta alb-albaştrilor

UPDATE / Se pare că noul antrenor al lui Kuban va fi Iuri Krasnojan, cel care a antrenat ultima oară Anji Mahacikala. Acesta a rămas celebru pentru că a fost dat afară de la miliardari înainte să antreneze echipa în vreun meci oficial.

Dat ca şi plecat în mai multe rînduri de la Kuban Krasnodar, Dan Petrescu s-a despărţit în cele din urmă de formaţia rusă.

Site-ul oficial al grupării anunţă că antrenorul român a ales să plece de la echipa pe care a promovat-o în prima ligă din Rusia şi în primul sezon a dus-o chiar în play-off-ul competiţiei.

"Acum am nevoie de o schimbare, de o nouă provocare, aşa că le-am cerut celor din conducere să mă înţeleagă şi le sunt recunoscător pentru asta. Sînt sigur că asta va însemna şi o nouă provocare pentru echipă", a spus Dan Petrescu pentru site-ul oficial al clubului.

Se pare că destinaţia antrenorului român ar fi ŢSKA Moscova, echipă care îl curtează de mai mult timp. Acolo, Dan Petrescu ar antrena cîţiva jucători de excepţie, printre care: Akinfeev, Berezuţki, Honda, Mamaev, Dzagoev, Tosici, Doumbia şi Necid.

Kuban Krasnodar se află la egalitate de puncte cu ŢSKA, după 4 etape din campionatul rus. Cele două echipe au adunat pînă acum 6 puncte. Dan Petrescu ar putea avea ocazia de a antrena pe ŢSKA în Europa League, unde va înfrunta Aik Stockholm.

Dacă mutarea la ŢSKA nu se va concretiza, Dan Petrescu ar putea ajunge în cele din urmă la Dinamo Moscova, echipă aflată pe ultimul loc, avînd 0 puncte. Moscoviţii nu au antrenor în acest moment. şi urmează să întîlnească Stuttgart în play-off-ul Europa League.

Dragi fani!

Mă întorc către voi şi vă cer toată înţelegerea. Nu îmi este uşor să vă comunic ce am de spus, dar, după o perioadă mai lungă de gîndire, m-am hotărît că trebuie să o fac.

Am ajuns la acest club într-un moment în care era preocupat foarte serios de propria dezvoltare. Am discutat cu preşedintele echipei şi cu principalul investitor, care mi-au prezentat planurile lor. Entuziasmul şi credinţa lor într-un vis m-au umplut de energie şi m-au făcut să ajung într-o ţară străină, într-un mediu total necunoscut, să duc o echipă din liga secundă către cupele europene.

Astăzi, gîndindu-mă, vă pot spune fără probleme: ne-am apropiat extrem de mult de ţelul impus. Cu toţii: antrenorii şi echipa, conducerea şi managementul, suporterii şi galeria. A fost un scop înalt, care ne-a secat de energie.

Sînt foarte mîndru de tot ce am reuşit la Kuban. Mi-am redat cunoştiinţele şi experienţa către echipă, aducînd-o pe noi culmi. Cred că în cei aproape trei ani petrecuţi la Kuban am făcut tot ce mi-a stat în putere. Acum, am nevoie de o nouă provocare, o schimbare. I-am rugat acest lucru pe conducători, le mulţumesc mult pentru înţelegere. Sînt sigur că va fi o nouă provocare şi pentru echipă.

Pentru că mereu trebuie să fii puternic şi să iei decizii foarte grele. Eu plec, dar nu îmi iau adio de la fanii lui Kuban, care îmi sînt ca o familie şi mi-au ajuns la inimă. Eu cred în visul nostru comun - să vedem Kubanul drept o reprezentantă vrednică a fotbalului din Rusia în Europa. Sînt sigur că o va face. Pentru că este un club cu suflet şi, prin urmare, un club mare, este scrisoarea lui Dan Petrescu de pe site-ul oficial al lui Kuban.